作者:徐鉉
標題:送高起居之涇縣
內容:右史罷朝歸，之官句水湄。別我行千里，送君傾一卮。酒罷長歎息，此歎君應悲。亂中吾道薄，卿族舊人稀。胡為佩銅墨，去此白玉墀。吏事豈所堪，民病何可醫。藏用清其心，此外慎勿為。縣郭有佳境，千峰溪水西。雲樹杳回合，巖巒互蔽虧。彈琴坐其中，世事吾不知。時時寄書劄，以慰長相思。